“Kinematografiya fidokori” ko‘krak nishonini ta’sis etish to‘g‘risida

O‘zbekiston Respublikasi Prezidentining “Kino sanoatini yangi bosqichga olib chiqish, sohani davlat tomonidan qo‘llab-quvvatlash tizimini yanada takomillashtirish to‘g‘risida” 2021-yil 7-apreldagi PF-6202-son Farmoni hamda “Toshkent xalqaro kinofestivalini qayta tiklash va o‘tkazish to‘g‘risida” 2021-yil 19-iyundagi PQ-5151-son qarori ijrosini ta’minlash maqsadida Vazirlar Mahkamasi qaror qiladi:
 1. “Kinematografiya fidokori” ko‘krak nishoni ta’sis etilsin.
 2. Quyidagilar:
 “Kinematografiya fidokori” ko‘krak nishoni to‘g‘risidagi nizom 1-ilovaga muvofiq;
 “Kinematografiya fidokori” ko‘krak nishoni va uning guvohnomasi tavsiflari 2 va 3-ilovalarga muvofiq tasdiqlansin.
 3. O‘zbekiston Respublikasi Markaziy bankining “Davlat belgisi” davlat unitar korxonasi O‘zbekiston Respublikasi Kinemotagrafiya agentligining buyurtmasiga asosan “Kinematografiya fidokori” ko‘krak nishoni va uning guvohnomasi tayyorlanishini belgilangan tartibda ta’minlasin.
 4. “Kinematografiya fidokori” ko‘krak nishoni va uning guvohnomasini tayyorlash hamda mukofotlanganlarni taqdirlash bilan bog‘liq xarajatlar O‘zbekiston Respublikasi Kinematografiya agentligi huzuridagi Milliy kinematografiyani rivojlantirish jamg‘armasi mablag‘lari hisobidan qoplanishi inobatga olinsin.
 5. Mazkur qarorning bajarilishini nazorat qilish O‘zbekiston Respublikasining Bosh vaziri o‘rinbosari — turizm va madaniy meros vaziri A.A. Abduxakimov zimmasiga yuklansin.
 1. Ushbu Nizom “Kinematografiya fidokori” ko‘krak nishoni (keyingi o‘rinlarda — ko‘krak nishoni) bilan taqdirlash tartibini belgilaydi.
 2. Ko‘krak nishoni bilan milliy kinematografiya sohasini rivojlantirish, badiiy va g‘oyaviy jihatdan yetuk filmlar yaratish, milliy filmlarni mahalliy va xorijiy kinobozorlarda keng targ‘ib qilish, sohada zamonaviy va jahon tajribasiga asoslangan ishlab chiqarish va boshqaruv tizimlarini joriy etish ishlariga munosib hissa qo‘shgan fuqarolar taqdirlanadi.
 Ko‘krak nishoni bilan O‘zbekiston Respublikasi fuqarosi bo‘lmagan shaxslar ham taqdirlanishi mumkin.
 3. Ko‘krak nishoni bilan taqdirlash tartibi ushbu Nizomga ilovada keltirilgan sxemaga muvofiq amalga oshiriladi.
 4. Davlat organlari va tashkilotlari, shuningdek, nodavlat notijorat tashkilotlar ko‘krak nishoni bilan taqdirlash uchun nomzodlar bo‘yicha takliflarni har yili 1-dekabrga qadar O‘zbekiston Respublikasi Kinematografiya agentligiga (keyingi o‘rinlarda — Agentlik) taqdim etadi.
 Nomzodlar bo‘yicha taqdim etilgan takliflarga nomzod haqida ma’lumotnoma va uning so‘nggi uch yil davomida kinematografiya sohasini rivojlantirish borasida amalga oshirgan ishlari aks ettirilgan tavsifnoma ilova qilinadi.
 5. Ko‘krak nishoni bilan taqdirlashga oid takliflarni ko‘rib chiqish uchun Agentlik bosh direktori tomonidan 5 nafardan iborat tarkibda komissiya (keyingi o‘rinlarda — Komissiya) tuziladi.
 Komissiya tarkibi va Komissiya to‘g‘risidagi nizom Agentlik bosh direktori tomonidan tasdiqlanadi.
 6. Komissiya yig‘ilishida nomzodlarning tegishli hujjatlari o‘rganilib, har yili 20-dekabrga qadar eng munosib nomzodlar bo‘yicha yakuniy xulosa qabul qilinadi.
 7. Komissiya xulosasi asosida Agentlik bosh direktorining ko‘krak nishoni bilan taqdirlash to‘g‘risidagi buyrug‘i har yili 25-dekabrga qadar chiqariladi.
 8. Ko‘krak nishoni har yili 28-dekabr — Xalqaro kino kuni arafasida Agentlik bosh direktori (yoki uning topshirig‘iga muvofiq boshqa mas’ul shaxslar) tomonidan tantanali tarzda topshiriladi (“Ipak yo‘li durdonasi” Toshkent xalqaro kinofestivaliga tayyorgarlik ko‘rish va uni o‘tkazish bo‘yicha tashkiliy qo‘mita qarori bilan boshqa muddatlar belgilanishi mumkin).
 9. Ko‘krak nishoni bilan taqdirlanganlarga bazaviy hisoblash miqdorining to‘rt baravari miqdorida bir yo‘la to‘lanadigan pul mukofoti va esdalik sovg‘alari beriladi.
 Bir yo‘la to‘lanadigan pul mukofoti va esdalik sovg‘alari O‘zbekiston Respublikasi Kinematografiya agentligining Milliy kinematografiyani rivojlantirish jamg‘armasi mablag‘lari hisobidan qoplanadi.
 10. Ko‘krak nishoni bilan taqdirlanganlar ro‘yxati Agentlikning rasmiy veb-saytida va boshqa ommaviy axborot vositalari orqali e’lon qilinadi.
 11. Bir shaxs ko‘krak nishoni bilan bir marta mukofotlanadi.
 12. Ko‘krak nishoni davlat mukofotlaridan keyin ko‘krakning chap tomoniga taqiladi.
 13. Agentlik ushbu Nizomga muvofiq ko‘krak nishoniga tavsiya etilgan nomzodlar hujjatlarining xolis ko‘rib chiqilishi uchun bevosita mas’uldir.
 14. Ushbu Nizom talablari buzilishida aybdor bo‘lgan shaxslar qonunchilik hujjatlarida belgilangan tartibda javob beradilar.
 “Kinematografiya fidokori” ko‘krak nishoni (keyingi o‘rinlarda — ko‘krak nishoni) diametri 34 millimetrli sakkiz burchak shaklida bo‘lib, mis qotishmasidan tayyorlanadi.
 Ko‘krak nishonining old tomoni markazida quyosh fonida kinokamera tasvirlangan.
 Kinokamera ostida yarim oy shaklida balandligi 3 millimetr bo‘lgan “KINEMATOGRAFIYA FIDOKORI” so‘zlari yozilgan.
 Ko‘krak nishonining orqa tomonida O‘zbekiston Respublikasi Davlat gerbi tasvirlangan.
 O‘zbekiston Respublikasi Davlat gerbining o‘ng va chap taraflarida ikkita sakkiz qirrali yulduz joylashgan bo‘lib, ularning yuqori qismida “MILLIY KINEMATOGRAFIYA RIVOJIGA” hamda pastki qismida “QO’SNGAN NISSASI UCNUN” so‘zlari aylana bo‘lib yozilgan. Harflarning balandligi 2 millimetr.
 Ko‘krak nishonining qalinligi 2,2 millimetr. Tasvirlar va yozuvlar qabariqdir. Ko‘krak nishoni old va orqa tomonlarining chetlari qabariq sakkiz qirra bilan o‘ralgan.
 Ko‘krak nishoni ilgakchalar va halqacha yordamida to‘rtburchak shaklidagi qadag‘ichga ulangan bo‘lib, qadag‘ichning pastki qismida tilla rangida dafna yaproqlari tasviri o‘rnatilgan. Qadag‘ichning yuqori qismi uch qirrali qavariq yoysimon ko‘rinishida tasvirlangan.
 Qadag‘ichning eni — 25 millimetr, bo‘yi — 40 millimetr. Qadag‘ichning chap tomoni 10 millimetrli ko‘k va o‘ng tomoni 10 millimetrli yashil rangdagi shoyi mato bilan qoplangan. Matoning o‘rtasida eni 2 millimetrli oq rangli yo‘l vertikal holatda o‘tgan.
 Qadag‘ichning orqa tomoniga ko‘krak nishonini kiyimga taqib qo‘yish uchun to‘g‘nog‘ich ko‘rinishidagi moslama o‘rnatilgan.
 “Kinematografiya fidokori” ko‘krak nishoni guvohnomasi (keyingi o‘rinlarda — guvohnoma) 160x110 millimetr o‘lchamdagi kitobcha shaklida bo‘lib, 240 g/kv.m. qalinlikdagi ofset qog‘ozdan tayyorlanadi.
 Guvohnomaning tashqi tomoni (birinchi va to‘rtinchi betlari) ko‘k rangda bo‘lib, plyonka bilan qoplangan.
 Guvohnomaning birinchi beti eni 7,5 millimetrli, ichki burchaklari aylana shaklida bo‘lgan to‘q ko‘k rangli hoshiya bilan o‘ralgan.
 Guvohnomaning yuqori chekkasidan (birinchi beti) 35 millimetr pastda, markazda, oralig‘i 3,5 millimetrli ikki satrdan iborat matn joylashgan. Birinchi satrda “KINEMATOGRAFIYA”, ikkinchi satrda “FIDOKORI” (katta harflarda, “Times new Roman Bolt” shrifti, 14 kegl), uchinchi satrda “ko‘krak nishoni” (“Times new Roman Bolt” shrifti, 14 kegl) so‘zlari yozilgan. Undan 6 millimetr pastda “GUVONNOMASI” (katta harflarda, “Times new Roman Bolt” shrifti, 17 kegl) so‘zi yozilgan.
 Yozuvlar to‘q ko‘k rangda aks ettirilgan.
 Guvohnomaning ichki tomoni (ikkinchi va uchinchi betlari) “Tangir” tasviri tushirilgan och havo rangda bo‘lib, ofset usulida chop etilgan.
 Ichki tomonining chap qismida (ikkinchi beti), markazda, ko‘krak nishonining asliga teng o‘lchamdagi rangli tasviri aks ettirilgan.
 Guvohnomaning ichki o‘ng tomoni (uchinchi beti) yuqori chekkasidan 8 millimetr pastda, markazda, “GUVONNOMA” (katta harflarda, “Times new Roman Bolt” shrifti, 10 kegl) so‘zi hamda guvohnomaning tartib raqami uchun “№” belgisi va 15 millimetrli chiziq joylashgan.
 “GUVONNOMA” so‘zidan 11 millimetr pastda mukofotlangan shaxsning familiyasi, ismi va otasining ismini qayd etish uchun oralig‘i 8 millimetrli uchta chiziq tortilgan.
 Pastki chiziqdan 6 millimetr quyida, markazda, oralig‘i 2 millimetrli ikki satrdan iborat matn joylashgan. Birinchi satrda “O‘zbekiston Respublikasi”, ikkinchi satrda “Kinematografiya agentligining” (“Times new Roman Bolt” shrifti, 10 kegl) so‘zlari yozilgan.
 Undan 5 millimetr pastda oralig‘i 4 millimetr bo‘lgan ikki satrdan iborat matn joylashgan. Birinchi satrda “20___ u. “___” __________dagi”, ikkinchi satrda “____-sonli buyrug‘iga asosan” (“Times new Roman Bolt” shrifti, 10 kegl) so‘zlari yozilgan.
 Undan 5 millimetr pastda, markazda, oralig‘i 5 millimetrli uch satrdan iborat matn joylashgan. Birinchi satrda “KINEMATOGRAFIYA”, ikkinchi satrda “FIDOKORI” (katta harflarda, “Times new Roman Bolt” shrifti, 12 kegl), uchinchi satrda “ko‘krak nishoni bilan mukofotlandi” (“Times new Roman Bolt” shrifti, 10 kegl) so‘zlari yozilgan.
 So‘nggi so‘zlardan 9 millimetr pastda, chap tomonda “Bosh direktor” (“Times new Roman Bolt” shrifti, 10 kegl) so‘zi yozilgan.